
Crna Gora

Ministarstvo unutrašnjih poslova
01Br: 082/20-6832                                                                        Podgorica, 13.05.2020. godine

Na osnovu člana 3 Uredbe o izboru predstavnika nevladinih organizacija u radna tijela organa državne uprave i sprovođenju javne rasprave u pripremi zakona i strategija („Službeni list CG“ broj 41/18), Ministarstvo unutrašnjih poslova objavljuje
JAVNI POZIV

za predlaganje predstavnika/ce nevladine organizacije za člana Međuresorskog tima koji će pratiti realizaciju politike azila
Migracioni talas, tzv. „Obalska ruta“, nije zaobišla Crnu Goru, tako da je Crna Gora, u ovom trenutku, zemlja sa velikim brojem migranata u tranzitu. Ministarstvo unutrašnjih poslova, ipak nije fokusirano samo na mjere koje se odnose na kratko zadržavanje ovih lica, već postoji potreba da se obezbijedi adekvatan prihvat i za duža zadržavanja.

Po novoj organizaciji i načinu rada državne uprave, a u cilju stvaranja pretpostavki za punu integraciju stranaca sa odobrenom međunarodnom zaštitom u crnogorsko društvo, poslovi koordinacije u ostvarivanju zakonom propisanih prava, koje je do sada vršila Uprava za zbrinjavanje izbjeglica, prešli su u nadležnost Ministarstva unutrašnjih poslova.

Migracije su globalni problem i očito je da one neće imati trenutni karakter, već ovo pitanje treba rješavati u kontinuitetu, kroz uključivanje šire zajednice. One u sebi nose veliki potencijal i mogu doprinijeti kako državama destinacije i njihovim društvima, tako i zemljama koje ih šalju, ali i samim migrantima. 
Problem manjka radne snage postoji ne samo u Crnoj Gori, već i u državama regiona. Međunarodne migracije mogu se upotrebljavati kao alat za uklanjanje određenih nedostataka na tržištu rada. Strani radnici, takođe, mogu djelovati kao katalizator za otvaranje novih radnih mjesta i povećanju efikasnosti tržišta rada. Adekvatnim sprovođenjem politika u ovoj oblasti može se nadomjestiti nedostatak radne snage u pojedinim oblastima na tržištvu rada Crne Gore.
Zadatak radnog tijela je da analizira stanje migracija na globalnom i lokalnom nivou, da se pripreme odgovarajući programi za integraciju stranaca koji traže međunarodnu zaštitu, azlilanata i stranaca sa odobrenom supsidijarnom zaštitom u crnogorsko društvo prije svega kroz njihovo zapošljavanje, kao i da se nastavi i ojača saradnja sa privatnim sektorom i omogući ovim licima edukacija i obuka za sticanje zanatskih vještina, kako bi na što lakši način došli do poslova.
Broj predstavnika/ca NVO u Radnom timu: dva (2).

Nevladina organizacija može predložiti dva predstavnika/cu za članstvo u Timu.
Više nevladinih organizacija mogu predložiti istog/u kandidata/tkinju.
Kriterijumi za nevladinu organizaciju koja može da predloži svog predstavnika/cu za člana/cu  za člana radnog tijela:

- da je upisana u registar nevladinih organizacija prije objavljivanja javnog poziva;

- da u statutu ima utvrđene djelatnosti i ciljeve u oblastima koje su u vezi sa pitanjem koje sagledava radno tijelo;

- da se ne nalazi u registru kaznene evidencije;

- da je u prethodne tri godine, u vezi sa pitanjem koje sagledava radno tijelo, sprovela istraživanje, izradila dokument, organizovala skup ili realizovala projekat usmjeren na unapređenje stanja u određenoj oblasti;

- da je predala poreskom organu prijavu za prethodnu fiskalnu godinu;

- da više od polovine članova organa upravljanja nevladine organizacije nijesu članovi organa političkih partija, javni funkcioneri, rukovodeća lica ili državni službenici, odnosno namještenici.

Kriterijumi koje treba da ispunjava predstavnik/ca nevladine organizacije za člana/cu  radnog tijela:

 -da ima prebivalište u Crnoj Gori;

- da ima iskustvo u oblasti na koju se odnosi pitanje koje sagledava  radno tijelo;

- nije član organa političke partije, javni funkcioner, državni službenik, odnosno namještenik.

Nevladina organizacija dužna je da, uz propisani obrazac za predlaganje predstavnika/ce nevladine organizacije za člana/cu radnog tijela dostavi i sledeću dokumentaciju:

- dokaz da je nevladinih organizacija upisana u registar nevladinih organizacija  (fotokopiju);

- fotokopiju statuta nevladine organizacije;

- dokaz da je u prethodne tri  godine, u vezi sa pitanjem koje sagledava radno tijelo, sprovela istraživanje, izradila dokument, organizovala skup ili realizovala projekat usmjeren na unapređenje stanja u određenoj oblasti, potpisan od strane lica ovlašćenog za zastupanje i potvrđen pečatom nevladine organizacije;

- dokaz da je nevladina organizacija predala poreskom organu prijavu za prethodnu fiskalnu godinu (fotokopija bilansa stanja i uspjeha);

- izjavu lica ovlašćenog za zastupanje nevladine organizacije o tome da više od polovine članova organa upravljanja nevladine organizacije nijesu članovi organa političkih partija, javni funkcioneri, rukovodeća lica ili državni službenici, odnosno namještenici;

- fotokopiju lične karte ili druge javne isprave na osnovu koje se utvrđuje identitet predstavnika nevladine organizacije u radnom tijelu;

- biografiju predstavnika nevladine organizacije u radnom tijelu;

 - dokaz o iskustvu predstavnika nevladine organizacije u oblasti na koju se odnosi pitanje koje sagledava radno tijelo (stručni rad, sertifikat ili drugi dokument);

- izjavu predstavnika nevladine organizacije u radnom tijelu da nije član organa političke partije, javni funkcioner, rukovodeće lice ili državni službenik, odnosno namještenik;

- izjavu predstavnika nevladine organizacije da prihvata da ga ta nevladina organizacija predloži kao svog predstavnika u radnom tijelu.

Rok za podnošenje predloga je deset  (10) dana od dana objavljivanja javnog poziva.

Predlaganje predstavnika/ce nevladine organizacije  vrši se na Obrascu 2 propisanom Uredbom o izboru predstavnika nevladinih organizacija u radna tijela organa državne uprave i sprovođenju javne rasprave u pripremi zakona i strategija. 

Obrazac za predlaganje predstavnika/ce nevladine organizacije sa dokumentacijom  propisanom ovim pozivom, dostavlja se isključivo poštom  na adresu:

Ministarstvo unutrašnjih poslova
Bulevar Svetog Petra Cetinjskog br. 22

81 000 Podgorica

sa napomenom “Predlaganje predstavnika/ce nevladinih organizacija za člana Međuresorskog tima koji će pratiti realizaciju politike azila
Prijedlog kandidata/tkinje za člana/icu radnog tijela biće razmatran samo ako je dostavljen blagovremeno na propisanom obrasci uz svu potrebnu dokumentaciju.

Ministarstvo unutrašnjih poslova će, u roku od sedam (7) dana od isteka roka iz ovog poziva, na svojoj internet stranici i portalu e-uprave objaviti listu predloženih predstavnika/ca nevladinih organizacija za člana/cu radnog tijela, sa nazivima nevladinih organizacija koje su ih predložile, a koje su ispunile uslove iz ovog poziva.

Uz listu iz prethodnog stava, ministarstvo će objaviti i spisak nevladinih organizacija koje nijesu dostavile uredne i potpune predloge, odnosno koje nijesu ispunile kriterijume iz ovog poziva, ili su predložile predstavnika/cu koji/a ne ispunjava kriterijume iz ovog poziva.

Ministar unutrašnjih poslova  će, u roku od pet (5) dana od objave liste kandidata/kinja koji/e su predloženi/ne za člana/ radnog tijela, izabrati onog/u kandidata/tkinju za  koga/ju je dostavljeno najviše predloga nevladinih organizacija.

U slučaju da za dva ili više predstavnika/ca nevladinih organizacija, koji ispunjavaju uslove ovog poziva, bude dostavljen jednak broj predloga nevladinih organizacija koje su ispunile uslove iz ovog poziva, izbor predstavnika/ce nevladinih organizacija koga će predložiti za imenovanje u radnog tijela, vrši ministar unutrašnjih poslova.

                                                                                                                                                                           Mevludin Nuhodžić
MINISTAR

